Broj: 711-I-1366-P-338-19/20-03-8

Zagreb, 27. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Damjana Vucelića, zastupnika u Hrvatskom saboru do 22. srpnja 2020.g.,** pokrenutom Odlukom Povjerenstva broj: 711-I-771-P-338-19/20-02-8 od 28. veljače 2020.g., na 97. sjednici, održanoj 11. rujna 2020.g., donosi sljedeću

**ODLUKU**

1. **Propustom da po da po pisanom nalogu Povjerenstva, u danom roku koji je protekao 4. studenoga 2019.g., podnese pravilno i potpuno ispunjeni obrazac izvješća o imovinskom stanju dužnosnika, povodom stupanja na dužnost zastupnika u Hrvatskome saboru, dužnosnik Damjan Vucelić, zastupnik u Hrvatskome saboru do 22. srpnja 2020.g., počinio je povredu članka 10., u vezi s člankom 8. i 9. ZSSI-a.**
2. **Za utvrđenu povredu iz točke I. izreke ove Odluke dužnosniku Damjanu Vuceliću izriče se sankcije obustave isplate dijela neto mjesečne plaće u ukupnom iznosu od 2.000,00 kn, koja će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 80. sjednici, održanoj 28. veljače 2020.g. pokrenulo postupak za odlučivanje o sukobu interesa protiv dužnosnika Damjana Vucelića, zastupnika u Hrvatskom saboru, zbog moguće povrede članka 8. i 9. ZSSI-a koja proizlazi iz propusta da po pisanom nalogu Povjerenstva, u danom roku koji je protekao 4. studenoga 2019.g., podnese pravilno i potpuno ispunjeni obrazac izvješća o imovinskom stanju dužnosnika, povodom stupanja na dužnost zastupnika u Hrvatskome saboru.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu tog Zakona, stoga je i Damjan Vucelić, povodom obnašanja dužnosti zastupnika u 9. sazivu Hrvatskoga sabora, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Nadalje, člankom 21. ZSSI-a propisano je da Povjerenstvo vrši provjeru podataka iz podnesenih izvješća dužnosnika o imovinskom stanju.

Člankom 22. istog Zakona propisano je da provjera podataka iz podnesenih izvješća dužnosnika o imovinskom stanju može biti: prethodna (administrativna) provjera i redovita provjera.

Članak 23. ZSSI-a propisuje da prethodna (administrativna) provjera uključuje: provjeru statusa podnositelja izvješća o imovinskom stanju u smislu postojanja obveze podnošenja izvješća iz članka 8. i 9. ovog Zakona, provjeru je li dužnosnik u zakonskom roku podnio izvješće, provjeru je li izvješće o imovinskom stanju potpisano od dužnosnika, provjeru pravilnog i potpunog ispunjavanja obrasca izvješća o imovinskom stanju od strane dužnosnika.

Stavkom 2. istog članka propisano je da se prethodna (administrativna) provjera vrši za svako podneseno izvješće o imovinskom stanju dužnosnika, odmah po zaprimanju istoga, na početku mandata, kod svake bitne promjene imovinskog stanja te na kraju mandata, a prije unosa podataka u Registar dužnosnika i njihove objave na internetskim stranicama Povjerenstva.

Uvidom u Registar dužnosnika koji ustrojava i vodi Povjerenstvo utvrđeno je da je dužnosnik Damjan Vucelić stupio na dužnost zastupnika u Hrvatskom saboru dana 2. srpnja 2019.g.

Uvidom u Registar imovinskih kartica utvrđeno je da je dužnosnik Damjan Vucelić dana 23. srpnja 2019.g. podnio Povjerenstvu izvješće o imovinskom stanju povodom stupanja na dužnost.

Povjerenstvo je sukladno člancima 22. i 23. ZSSI-a provelo prethodnu (administrativnu) provjeru podataka iz podnesenog izvješća o imovinskom stanju u kojoj je utvrđeno da obrazac izvješća o imovinskom stanju nije ispunjen na pravilan način. Naime, dužnosnik je podatke koje je potrebno navesti u dijelu podataka „Druge javne dužnosti za koje ne postoji obveza podnošenja izvješća o imovinskom stanju“ naveo u dijelu podataka „Druga dužnost za koju postoji obveza podnošenja izvješća o imovinskom stanju“. Također, podneseno izvješće o imovinskom stanju nije bilo potpisano od strane ovlaštene osobe u pravnoj osobi (tijelu javne vlasti) u kojoj dužnosnik obnaša dužnost.

Povjerenstvo je stoga Zaključkom broj: 711-I-1439-IK-93/19-02-16 od 29. srpnja 2019.g. pozvalo dužnosnika Damjana Vucelića da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika povodom stupanja na dužnost. U obrazloženju Zaključka navedeno je da je dužnosnik obvezan podnijeti obrazac izvješća o imovinskom stanju u elektroničkom i fizičkom obliku, sa svrhom podnošenja „Stupanje na dužnost“.

Navedeni Zaključak dužnosnik je zaprimio 25. rujna 2019.g. te je dana 14. listopada 2019.g. podnio novo izvješće o imovinskom stanju na kojem je Povjerenstvo ponovno izvršilo prethodnu (administrativnu) provjeru u kojoj je utvrđeno da dužnosnik nije pravilno i potpuno ispunio izvješće o imovinskom stanju dužnosnika s obzirom da dostavljeni obrazac izvješća o imovinskom stanju nije bio potpisan od strane dužnosnika niti od strane ovlaštene osobe u pravnoj osobi u kojoj dužnosnik obnaša dužnost. Također, u dijelu izvješća „Svrha podnošenja“ dužnosnik je naveo „Ispravak podataka“ umjesto „Stupanje na dužnost“.

Slijedom navedenoga, dužnosniku je upućen Zaključak broj: 711-I-1746-IK-93/19-04-16 od 15. listopada 2019.g. kojim se dužnosnik Damjan Vucelić poziva da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog izvješća o imovinskom stanju dužnosnika povodom stupanja na dužnost, sukladno uputi iz obrazloženja toga zaključka.

Uvidom u zaprimljenu dostavnicu utvrđeno je da je dužnosnik navedeni Zaključak zaprimio 18. listopada 2019.g. S obzirom da je zadnji dan roka od 15 dana pao na subotu 2. studenoga 2019.g., odnosno na dan kad Povjerenstvo ne radi, rok za podnošenje izvješća o imovinskom stanju istekao je prvog sljedećeg radnog dana, odnosno u ponedjeljak, 4. studenoga 2019.g.

Dužnosnik Damjan Vucelić podnio je pravilno i potpuno ispunjeno izvješće o imovinskom stanju koje je odobreno u postupku prethodne (administrativne) provjere dana 19. veljače 2020.g., odnosno više od tri mjeseca nakon isteka roka za podnošenje istog.

S obzirom da dužnosnik u zakonom propisnom roku od 15 dana od dana primitka gore navedenog zaključka nije ispunio obveze iz članka 8. i 9. ZSSI-a, Povjerenstvo je, na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a te je pozvalo dužnosnika da u roku od 15 dana od primitka iste dostavi Povjerenstvu očitovanje na razloge pokretanja predmetnog postupka

Odluka o pokretanju postupka dostavljena je dužnosniku dana 27. svibnja 2020.g., no dužnosnik se na istu nije očitovao.

Slijedom svega navedenog, Povjerenstvo je utvrdilo da je dužnosnik Damjan Vucelić propustio po pisanom pozivu Povjerenstva, u danom roku od 15 dana koji je protekao 4. studenoga 2019.g., podnijeti pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost zastupnika u Hrvatskom saboru, čime je počinio povredu članka 10. ZSSI-a, u vezi s člankom 8. i 9. ZSSI-a te je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da Povjerenstvo za povredu odredbi članaka 10. i 27. ZSSI-a može izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o vrsti i visini sankcije cijenilo činjenicu da je podnošenje izvješća o imovinskom stanju dužnosnika jedna od temeljnih obveza dužnosnika propisana odredbama ZSSI-a te učinkovit instrument sprječavanja sukoba interesa i prevencije korupcije te je stoga opravdano izricanje sankcije obustave isplate dijela neto mjesečne plaće. Povjerenstvo je također uzelo u obzir okolnost da je dužnosnik prije donošenja ove odluke podnio pravilno i potpuno ispunjeni obrazac izvješća o imovinskom stanju povodom stupanja na dužnost zastupnika u Hrvatskom saboru te je navedeno utjecalo na izricanje sankcije u visini zakonom propisanog minimuma.

S obzirom na navedeno, Povjerenstvo je ocijenilo primjerenim da se za utvrđenu povredu ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 2.000,00 kuna, koja će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn te je stoga odlučeno kao u točki II. izreke ove Odluke.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Damjan Vucelić, osobnom dostavom
2. Objava na internetskoj stranici Povjerenstva
3. Pismohrana